钦定古今图书集成/明伦汇编/氏族典/第241卷 > 张敬达
## 钦定古今图书集成/明伦汇编/氏族典/第241卷 > 张敬达

按《五代史张敬达传》：“敬达字志通，代州人也，小字生
铁。少以骑射事唐庄宗，为厅直军使。明宗时为河东
马步军都指挥使，领钦州刺史，累迁彰国、大同军节
度使，徙镇武信、晋昌。清泰二年，契丹犯边，废帝以河
东节度使石敬瑭兼大同、彰国、振武、威塞等军蕃汉
马步军都总管，屯于忻州。疑敬瑭有异志，乃以敬达”
为北面副总管以分其兵。明年，敬瑭反，即以敬达为太原四面招讨使。六月，兵围太原，敬瑭求救于契丹。
九月，契丹自雁门入敬达栅晋安，契丹围之，穹庐连
属如冈阜，敬达闭壁不出。久之食尽，副招讨使杨光
远劝敬达降，敬达不忍背唐，光远促之不已。敬达曰：
“诸公何相迫邪？何不杀我而降？”光远即斩敬达降契
丹。耶律德光闻敬达死，哀其忠，遣人收葬之。